Stór dagur á Reykhólum - Vígsla nýs fyrirtækis og forsetaheimsókn Stór dagur var hjá íbúum Reykhóla og nágrennis í gær og víða blöktu fánar við hún í þorpinu . Það er ekki á hverjum degi sem nýtt framleiðslufyrirtæki tekur til starfa á Íslandi og allra síst út um byggðir landsins . Saltverksmiðjunni Norðursalti var hleypt formlega af stokkunum í gær með því að Ólafur Ragnar Grímsson forseti Íslands klippti á borða því til staðfestingar . Fjöldi manns var viðstaddur afhöfnina og veislu sem haldin var af þessu tilefni . Forsetinn heimsótti Reykhóla gegngert vegna Norðursalts . Þar er unnið náttúrulegt flögusalt úr sjónum við hafnargarðinn sem verksmiðjuhúsið stendur á . Orkan við vinnsluna kemur að langstærstum hluta frá affallsvatni Þörungaverksmiðjunnar sem er steinsnar frá og hóf starfsemi fyrir 38 árum . Við vinnslu saltsins er beitt svipaðri aðferð og reynd var á Reykhólum fyrir nokkrum öldum , með því að handvinna það af sölturum á stórum pönnum . Þá var um íslenska / danska samvinnu að ræða líkt og nú . Nokkur störf skapast á Reykhólum með starfseminni . Forsetinn kom í ávarpi sínum við opnun Norðursalts inn á þetta skemmtilega afturhvarf til fortíðar , en ekki síður þann kraft og áræði sem þarna væri á ferðinni , og þá mikla möguleika sem fælust í nýtingu jarðvarma og auðæfa náttúrunnar , sem nóg væri af á Reykhólum . Hann sagði að þessi sérstaða svæðisins hefði endurspeglast í samtölum sínum við börn á leikskólanum og heimilisfólk í hjúkrunar - og dvalarheimlinu Barmahlíð fyrr um daginn . Nánar um Norðursalt og forsetaheimsókn í Skessuhorni í næstu viku .